એનઆરઆઇને સફળતા મળે ત્યારે આરઆઇ બહુ ખુશ થાય. બ્રિટનમાં પ્રીતિ પટેલ વિકાસ પ્રધાન બન્યાં. સવાલ એ થાય કે સૌથી વિશાળ સામ્રાજ્ય ઊભું કરીને જગતને લૂંટનારા બ્રિટનને પણ હજી વિકાસ પ્રધાનની જરૂર પડે છે? વિકાસ તો ચાલ્યા કરશે જ, પણ પ્રીતિ પટેલની કરિયરમાં ડેવલમેન્ટ એ આવ્યું કે તેમણે રાજીનામું આપવું પડ્યું. બહુ વિકાસ કરો તો રાજીનામું આપવું પડે! પ્રીતિ પટેલે બ્રિટનના રાજકારણમાં પોતાનો બહુ ઝડપી વિકાસ કર્યો હતો. આફ્રિકામાં ગુજરાતીઓને તકલીફ પડવા લાગી ત્યારે અનેક કુટુંબો બ્રિટન જતા રહ્યાં હતાં. ભારત પરત નહોતા ફર્યાં, કેમ કે વિકાસની તકો બ્રિટનમાં વધારે મળે તેમ હતી. તેવા એક કુટુંબમાંથી આવતાં પ્રીતિ પટેલનું રાજકીય ભવિષ્ય ઉજળું મનાતું હતું.